Kristina

Kristina Iswandari (lahèr tangghâl 8 Mèi 1976) èngghi panèka sorang penyanyè diva ḍangḍut Inḍonèsia. Karana segghut angghuyna tor robâna para' paḍâ'â sareng Krisdayanti, jhulughân Krisdayanti Ḍangḍut ("KD", jhughân ngaghungè artè Kristina Ḍangḍut) jhughân èkaghungè salèrana.

 Karèr 

 Karèr musik 
Molaè ghi' kènè' Krinstina senneng anyanyè, pas pottrè sè nomer lèma' ḍâri pasangan Bowo Sukiswo sareng Dariah lanè anyanyè ḍâri pagghung sèttong ka pangghung sè laèn. Saamponna lulus asakola è SMEAN 10 Jakarta Ḍâjâ, salèrana lebbi maḍâlâm kalakoânna mènangka dhâddhi orèng sè anyanyè.

Maskè lebbi lancar anyanyè laggu pop sareng rock, tapè tabârân sè ḍâteng panèka anyanyè laghu ḍangḍut. Kristina sè ta' bisa anyanyè lagi ḍangḍut, akhèrra ngaghungè pekkèran kaangghuy ajhâr cèngko'. Salèrana maso' ka kennengngan arekkam è taon 1998, album lu-ghâlluna kasebbhut ajuḍul Berakhir Pula. Albumma bisa èkoca' ta' patè suksès, karana coma sekitar 50 èbu salènan sè paju. Namong kaangghuy okorna orèng sè ghi' bhuru ḍâteng, jumla panèka tamaso' rajâ. Nyama Kristina jân èkennal sajjhek anyanyè laghu Jatuh Bangun ḍâri album sè nomer ḍuwâ'. Ca'an album panèka paju ratosan èbuh salènan. Kabâḍâ'ânna Kristina èangghep aparèng kessan anyar è blantik musik ḍangḍut Inḍonèsia.

È taon 2011, Kristina asareng Ikke Nurjannah sareng Cici Paramida resmi aghâbây grup musik trio "3 Kembhâng".

Pan-saponapan macem penghargaan èkaollè menangka buwâ manèssa perjuanganna è musik ḍangḍut. Penghargaan sè èkaollè antara laèn, Penyanyè Binè' Ḍangḍut Palèng Saè AMI Sharp 2002, MTV Ḍangḍut (2003), tor Penyanyè Ḍangḍut Palèng Saè (2004).

Salèrana aghâbây lebel rekkaman dhibi' "Diva Project".

 Karèrra è ḍâlem Filem 
Ta' coma ngelola vokal, Kristina jhughân nyoba' è seni perran. Sinètron sè perna èmaènaghi antara laèn "Cinta Bânnè Sayur Accem". Krisitina amaèn film asarebg Agus Kuncoro, è ḍâlem filem "Bè Happy è Pèngghir Songay". Carèta è filem kasebbhut panèka ollèna hasèl ḍâri ajang krèasi Lomba Penulisan Skènario Filem è taon 2004 sè èpabâḍâ sareng Kantor Mentrè Naghâra Kabuḍâjâ'ân tor Pariwisata. Juḍul aslina, Pagghung è pèngghir songay, sè èobâ dhâddhi Be Happy è Pèngghir Songay sopajâ lebbi ngontongaghi.

 Karèrra è ḍâlem Politik 
Dutaon saamponna lulus kuliah Fakultas Hokom è Universitas Jayabaya, è takn 2018 Kristina motosaghi kaangghuy toron ka politik, lèbât Partai NasDem kalabân dhâddhi calon DPR-RI dapil X Jhâbâ Tengnga sè tamaso' Pekalongan, Batang, sareng kotta lahèrra orèng towana èngghi panèka Pemalang, kalabân areppan manabi dhâddhi bâkkèl rakyat, Kristina bisa abhânto kaangghuy abhângon kennengenna lahèrra orèng towana kasebbhut."Penyanyi Kristina Terpikat Hukum". Tempo. 2018-bangun di bangku 02-03. Aksès 2025-12-31. 

È bâkto pèlèan DPR-RI 2024, salèrana sakalè aghi dhâddhi acalon  kaangghuy ḍaèra sè sami, bhidhâna ampon lèbât Partai Amanat Nasional (PAN).

 Sombher